text: Forvent tæt trafik på vejene
  28 maj 2017 kl. 04.36
  En solrig Kristi Himmelfartferie har nået sin ende, men det gode vejr risikerer at skabe feriekø sidst på dagen.
  Mange tager afsked med sommerhuset og den jyske familie i dag. Derfor skal man flere steder forvente tæt trafik og muligvis kødannelser.
  Kristi Himmelfartferiens hjemrejsetrafikken falder primært i dag, og trafikken vil hovedsageligt bevæge sig fra Jylland mod Sjælland. Vejene er mest belastet mellem kl. 12 og 18.
  Normalt fordeler hjemrejsetrafikken sig mere jævnt end trafikken på udrejsedagene, men fordi vejret er så godt vælger mange typisk at køre senere hjem, og trafikken vil i så fald klumpe mere sammen sidst på dagen.
  Det oplyser Vejdirektoratet på deres hjemmeside.
  
  